Ιούνιος, 2020

Αξιότιμοι γονείς, μέλη του συμβουλίου του συλλόγου γονέων,

Θα ήθελα να σας εκφράσω, μέσω αυτής της επιστολής, τις θερμότερες ευχαριστίες μου, για τη βοήθεια που προσφέρατε στη δημιουργία της ανακαινισμένης, όμορφης και φιλόξενης, Σχολικής Βιβλιοθήκης μας. Το βάψιμο των τοίχων, η διαμερισματοποίηση των χώρων, η αγορά κουρτινών και υφασμάτων, η δημιουργία του ζεστού μας σαλονιού, η στελέχωση της βιβλιοθήκης μας με υπολογιστή και προτζέκτορα καθώς και με καινούρια ενδιαφέροντα, παιδικά βιβλία πραγματοποιήθηκαν χάρη στη δική σας βοήθεια και στην άοκνη, δραστήρια και χαρισματική διευθύντριά μας. Η διακόσμηση που εμπνεύστηκαν οι μαθητές από τα σχετικά, εκπαιδευτικά προγράμματα που εκπόνησαν, η γνωριμία με τους νέους κανόνες δανεισμού και το χώρο της βιβλιοθήκης και η ευκαιρία να έχουν πρόσβαση σε εναν τόσο χαρούμενο και πολύχρωμο βιβλιόκοσμο, συνέβησαν με τη δική σας συμβολή. Όλοι εργαστήκαμε με μοναδικό σκοπό να προσφέρουμε στα παιδιά μας. Ίσως οι ιδιαίτερες συνθήκες της φετινής χρονιάς δε μας βοήθησαν να πραγματοποιηθούν όλα μας τα σχέδια, προλάβαμε κάποια από τα πολλά που είχαμε προγραμματίσει.... αλλά έγινε μια σπουδαία αρχή. Εκδηλώσεις, συγγραφείς και παιδικά βιβλία θα πρωταγωνιστήσουν στη σχολική ζωή των παιδιών μας ,με σκηνικό την πιο όμορφη σχολική βιβλιοθήκη! Με την ευχή να συνεχίζετε να προσφέρετε από το περίσσιο απόθεμα ψυχής που διαθέτετε και να δημιουργείτε ευκαιρίες για σημαντικές αναφορές και προσλαμβάνουσες για τα πολύτιμα παιδιά μας ,σας μεταφέρω εκ μέρους όλων μας ένα μεγάλο ΕΥΧΑΡΙΣΤΩ!

Με εκτίμηση

Πάντακη Έλενα

Υπεύθυνη εκπαιδευτικός για τη Σχολική Βιβλιοθήκη

**Ποιος είπε ότι δεν έχουν φτιαχτεί ακόμα μηχανές του χρόνου;**

**Ήδη υπάρχουν. Λέγονται βιβλία.**

[**Robert Benchley, 1889-1945, Αμερικανός αρθρογράφος**](https://www.gnomikologikon.gr/authquotes.php?auth=1166)

